text: Fuldt hus til nyt borgermøde om jagerfly
  16 december 2017 kl. 08.08
  Udsigten til at flere borgere i og omkring Skrydstrup risikerer at få deres ejendomme eksproprieret i forbindelse med de nye F-35 jagerfly, får mange til at melde sig til nyt informationsmøde. 
  Hvordan er lovgivningen omkring ekspropriation, og hvordan bliver ejendommene værdifastsat. Det er nogle af de spørgsmål, som borgerne søger svar på, når Sønderjysk Landboforening mandag den 18. december holder informationsmøde.
  Efter at det er kommet frem, at de nye jagerfly støjer væsentligt mere end forventet, har Forsvarsministeriet meldt ud, at flere ejendomme kan forventes at blive eksproprieret.
  Endnu er der ikke sat tal på hvor mange ejendomme, det drejer sig om, men mange borgere er bekymrede og har derfor meldt sig til mødet, der nu melder alt optaget.
  
  